Jüri Homenja kohtus oma kallimaga jaaniööl
Jaanipäev eel Jüri Homenjalt jaanitraditsioonide kohta küsides teatab mees, et temal on jaanimaagia ja -romantikaga vaid head mälestused. "Olen sellega oma elus otseselt kokku puutunud. Jaaniöö maagia ja müstiline hõng on mul selgelt meeles juba lapseeast, kui vanemad lubasid terve öö väljas olla – käisime siis ringi, ansamblid mängisid, samaealised tüdrukud käisid ka ringi ja siis pärast sai keegi romantiliselt koju saadetud. Väga põnev oli!"
Ka oma praeguse kallimaga kohtus ta justnimelt jaaniööl. "Üksteist aastat tagasi kogesin ise tõelist jaanipäevaromanssi, kui kohtusin oma praeguse kaaslasega. Oli nii nagu tollal ikka, et mina lõõritasin, tema aga tantsis. Siis jäimegi üksteisele silma. Ma neid taimede padja alla panemise asju olen kuulnud, kuigi täpset vajalikku taimede arvu ei tea. Sellised uskumused on meil juba paganaaegadest, nagu paljudel teistel Euroopa rahvastelgi. Ma arvan, et kui sellesse uskuda, siis see ka töötab. Sõnajalaõis on olemas!"